Sri Lanka se president vra polisiehoof om te bedank | Netwerk24
Pres. Maithripala Sirisena van Sri Lanka het glo sy polisiehoof en minister van verdediging gevra om te bedank ná die Paasfees-aanvalle in dié land.
Hy het reeds Dinsdag aangekondig koppe in die weermag gaan rol omdat amptenare nie die selfmoordbomaanvalle waarin meer as 350 mense dood is, kon voorkom nie.
Die weermag het glo geweet daar kom 'n aanval nadat Indië hulle reeds op 4 April daaroor ingelig het. Indië het hulle glo weer die Saterdag voor die aanval gewaarsku.
Sirisena het, soos vroeër berig, aangekondig dat hy die polisie- en veiligheidsdienste in die komende weke gaan herstruktureer.
Minstens 359 mense is dood en meer as 400 beseer nadat selfmoordbomaanvallers in Sri Lanka Sondag op kerke en hotelle toegeslaan het. Minstens 60 mense is glo reeds in hegtenis geneem, terwyl die regering maan dat tot 100 mense uiteindelik gevang kan word. – Reuters
Meer oor: Aanval | Terreur | Selfmoordbomaanval